recursal/SuperWikiNEXT-32B huggingface dataset:
**சுப்பிரமணியம் சிவபாலன்** (*Subramaniam Sivapalan*, இறப்பு: 1960) இலங்கைத் தமிழ் அரசியல்வாதியும், நாடாளுமன்ற உறுப்பினரும் ஆவார்.

ஆரம்ப வாழ்வு
------------

சிவபாலன் 1980 வாக்கில் திருகோணமலை மாவட்ட நீதிமன்ற செயலாளராகப் பணியாற்றிய எம். சுப்பிரமணியம் எனபவருக்குப் பிறந்தவர். திருகோணமலை உவெசுலியன் மிசன் ஆங்கிலப் பாடசாலையில் ஆரம்பக் கல்வியையும், யாழ் சம்பத்தரிசியார் கல்லூரி, கொழும்பு உவெசுலி கல்லூரி ஆகியவற்றில் உயர் கல்வியையும் கற்றார். பள்ளிப் படிப்பை முடித்துக் கொண்டு அரசு எழுத்தராகப் பணியாற்றத் தொடங்கினார்.

1935 இல் கொட்டுக்குளம் பற்று பிரிவின் தலைமைக் கிராம அலுவலராகவும், பின்னர் தம்பலகாமம் பிரிவின் தலைமைக் கிராம அலுவலராகவும் நியமனம் பெற்றார்.

அரசியல் வாழ்வு
--------------

சிவபாலன் 1947 நாடாளுமன்றத் தேர்தலில் அகில இலங்கைத் தமிழ்க் காங்கிரஸ் கட்சியின் வேட்பாளராகப் போட்டியிட்டு வெற்றி பெற்றார். 1952 தேர்தலில் போட்டியிட்டு இலங்கைத் தமிழரசுக் கட்சி வேட்பாளர் என். ஆர். இராசவரோதயத்திடம் தோற்றார்.

மேற்கோள்கள்
-----------

* Arumugam, S. (1997). *Dictionary of Biography of the Tamils of Ceylon*. பக். 201. .

1. ↑  1947%20GENERAL%20ELECTION.PDF "Result of Parliamentary General Election 1947" Check `|url=` value (உதவி) (PDF). இலங்கைத் தேர்தல் திணைக்களம்.
[*தொடர்பிழந்த இணைப்பு*]
2. ↑  1952%20GENERAL%20ELECTION.PDF "Result of Parliamentary General Election 1952" Check `|url=` value (உதவி) (PDF). இலங்கைத் தேர்தல் திணைக்களம்.
[*தொடர்பிழந்த இணைப்பு*]
தேசமானிய **சுப்பையா சர்வானந்தா** (*Suppiah Sharvananda*, 22 பெப்ரவரி 1923 - 10 சனவரி 2007) இலங்கைத் தமிழ் நீதிபதியும், வழக்கறிஞரும் ஆவார். இவர் இலங்கையின் தலைமை நீதிபதியாகவும், மேல் மாகாணத்தின் 1வது ஆளுநராகவும் பணியாற்றினார்.

ஆரம்ப வாழ்க்கை
--------------

சர்வானந்தா யாழ்ப்பாண மாவட்டம், ஊர்காவற்துறையில் 1923 பெப்ரவரி 22 இல் பிறந்தார். ஆரம்பக் கல்வியை ஊர்காவற்துறை புனித அந்தோனியார் ஆங்கிலப் பாடசாலையிலும், பின்னர் யாழ்ப்பாணம் இந்துக் கல்லூரியிலும் கற்றார். பள்ளிப் படிப்பின் பின்னர் இலங்கை சட்டக் கல்லூரியில் இணைந்து 1946 ஆம் ஆண்டில் வழக்கறிஞரானார். சட்டக் கல்லூரியில் படிக்கும் போது, இலண்டன் பல்கலைக்கழகத்தில் இளங்கலைப் பட்டம் பெற்றார்.

சட்டத் தொழில்
-------------

சர்வானந்தா பிரபலமான வழக்கறிஞர்களான எச். டபிள்யூ. தம்பையா, சா.ஜே.வே. செல்வநாயகம், எச். வி. பெரேரா ஆகியோரின் கீழ் பணியாற்றினார். 1974 ஆம் ஆண்டில் இலங்கை மீயுயர் நீதிமன்ற நீதிபதியாக நியமிக்கப்பட்டார். 1984 ஆம் ஆண்டில் அன்றைய அரசுத்தலைவர் ஜே. ஆர். ஜெயவர்தனா இவரை தலைமை நீதிபதியாக நியமித்தார். தமிழர் ஒருவர் தலைமை நீதிபதியாக நியமிக்கப்பட்டது இதுவே முதல் தடவை ஆகும். மீயுயர் நீதிமன்றப் பணியில் அரசமைப்புச் சட்டத்தின் 13வது திருத்தம் உட்படப் பல புகழ்பெற்ற வழக்குகளில் இவர் நீதிபதியாக இருந்து செயலாற்றினார். 1988 இல் மீயுயர் நீதிமன்றத்தில் இருந்து இளைப்பாறினார்.

இறுதிக் காலம்
-------------

நீதிமன்றப் பதவியில் இருந்து இளைப்பாறிய பின்னர், 1988 ஆம் ஆண்டில் அரசுத்தலைவர் ஜே. ஆர். ஜெயவர்தனா இவரை மேல் மாகாணத்தின் முதலாவது ஆளுநராக நியமித்தார். 1994 ஆம் ஆண்டு வரை இப்பதவியில் அவர் இருந்தார். 2001 இல் அரசுத்தலைவர் சந்திரிக்கா பண்டாரநாயக்கா 1981 முதல் 1984 வரை நிகழ்ந்த இனக்கலவரம் பற்றிய அரசுத்தலைவரின் உண்மை ஆராயும் ஆணையத்தின் தலைவராக இவரை நியமித்தார்.

புலம் பெயர்ந்து ஆஸ்திரேலியாவின் சிட்னி நகரில் வசித்து வந்த சர்வானந்தா 2007 சனவரி 10 அன்று சிட்னியில் காலமானார்.

மேற்கோள்கள்
-----------

1. 1 2 3 4 5 6  Palakidnar, Ananth (13 சனவரி 2007). "Sharvananda funeral today in Sydney". டெய்லிநியூஸ். Archived from the original on 2011-06-05.. பார்த்த நாள்: 30 ஆகத்து 2009.
2. ↑  "Victims of ethnic violence get Rs. 70 m.". சண்டே டைம்சு. 25 சூலை 2004.. பார்த்த நாள்: 29 சனவரி 2015.

| * பா
* உ
* தொ
இலங்கையின் தலைமை நீதிபதிகள் |
| --- |
| 
* காரிங்டன்
* லசிங்டன்
* ஜோன்ஸ்டன்
* கிஃபார்ட்
* ஓட்லி
* மார்சல்
* நொரிஸ்
* ஒலிபன்ட்
* கார்
* ரோவ்
* கிறீசி
* எக்கெட்
* பியர்
* கேய்லி
* டெ வெட்
* பேர்ன்சைடு
* பொன்சர்
* லயார்ட்
* அட்சின்சன்
* லாசெலெசு
* ரென்டன்
* பேட்ரம்
* பிரான்ச்
* ஃபிஷர்
* மாக்டொனெல்
* ஏப்ரகாம்சு
* ஹவார்டு
* விஜேவர்தனா
* ஜெயதிலக்க
* ரோஸ்
* பஸ்நாயக்கா
* சன்சோனி
* பெர்னாண்டோ
* சில்வா
* தென்னக்கூன்
* சமரக்கூன்
* சர்வானந்தா
* ரணசிங்க
* தம்பையா
* டி சில்வா
* சில்வா
* டி சில்வா
* பண்டாரநாயக்கா
* பீரிசு
* சிறீபவன்
* டெப்
* பெரேரா
* ஜெயசூரியா

 | இலங்கையின் மீயுயர் நீதிமன்றம்இலங்கையின் மீயுயர் நீதிமன்றம் |
**டச்சு அரச கால்பந்துச் சங்கம்** (**The Royal Dutch Football Association** டச்சு: *Koninklijke Nederlandse Voetbalbond* [டச்சு ஒலிப்பு: [ˈkoː.nɪŋk.lə.kə ˈneː.dər.ˌlɑnt.sə ˈvud.bɑɫ.ˌbɔnt]], அல்லது **KNVB** [ˌkaːʔ.ɛn.veː.ˈbeː]) ) என்பது நெதர்லாந்தின் கால்பந்துக் கட்டுப்பாட்டு மற்றும் நிர்வாக அமைப்பாகும். இதுவே அந்நாட்டின் முதல்நிலைக் கூட்டிணைவு (எரெடிவிசி), இரண்டாம் நிலைக் கூட்டிணைவு, டச்சு அரச கால்பந்துச் சங்கக் கோப்பை (KNVB Cup) மற்றும் பல தொழில்முறைசாரா-விழைஞர் கால்பந்துக் கூட்டிணைவுகளையும் நடத்துகிறது. மேலும், முக்கியமாக ஆண்கள் மற்றும் பெண்களுக்கான தேசிய கால்பந்து அணிகளைத் தேர்ந்தெடுத்து, நிர்வகிக்கிறது. இதனருகில் இருக்கும் நாடான பெல்ஜியத்தின் கால்பந்துச் சங்கமான, பெல்ஜிய அரச கால்பந்துச் சங்கத்தோடு இணைந்து, இருநாடுகளுக்கும் பொதுவான மகளிருக்கான கால்பந்துக் கூட்டிணைவை (பெநெ கூட்டிணைவு - BeNe League) நடத்துகின்றது. இதன் தலைமையகம் நெதர்லாந்தின் *செய்ஸ்ட்* நகரில் அமைந்துள்ளது.

திசம்பர் 8, 1889 அன்று கேஎன்விபி தொடங்கப்பட்டது; 1904-ஆம் ஆண்டில் பன்னாட்டுக் கால்பந்து சங்கங்களின் கூட்டமைப்பு தொடங்கப்பட்டபோது அதன் உறுப்பினராக இணைந்தது. இந்தக் கால்பந்துச் சங்கம் தொடங்கப்படுவதற்கு பத்து-ஆண்டுகளுக்கு முன்னரே *நெதர்லாந்து கால்பந்துக் கூட்டிணைவு வாகைத்தொடர்* செயல்பட்டு வந்தது.

வெளியிணைப்புகள்
---------------

* KNVB.nl – அதிகாரபூர்வ KNVB வலைதளம் (டச்சு)
* நெதர்லாந்து தேசிய கால்பந்து அணி வரலாறு (டச்சு)
* நெதர்லாந்து பரணிடப்பட்டது 2018-10-17 at the வந்தவழி இயந்திரம் - ஃபிஃபா இணையதளத்தில்
* நெதர்லாந்து - யூஈஎஃப்ஏ இணையதளத்தில்
**வெற்றிலை நகரம்** திண்டுக்கல் மாவட்டம் நிலக்கோட்டை வட்டத்தில் அமைந்துள்ளது இந்த வெற்றிலை நகரம். இது மலைகளின் இளவரசி என அழைக்கப்படும் கொடைக்கானல் மலையின் அடிவாரத்தில் அமைந்துள்ளது. திண்டுக்கல்லிலிருந்து கொடைக்கானல் செல்லும் பாதையில் இவ்வெற்றிலை நகரம் அமைந்துள்ளது. வத்தலக்குண்டு என்பது இதன் பெயராகும். வத்தலக்குண்டு நகரத்தின் தென்பகுதியில் மேற்கிலிருந்து கிழக்காக மஞ்சளாறு வளைந்து வளைந்து ஓடுகிறது. வெற்றிலைக்குப் பெயர் போன இந்நகரத்தில் முன்னொரு காலத்தில் இங்கு வெற்றிலை அதிகமாகப் பயிரிடப்பட்டது. காலப்போக்கில் இந்நிலை மாறி ஊர்ப்பெயரில் மட்டுமே இது காணப்படுகிறது. இங்கே விளைந்த வெற்றிலைகள் மிகவும் பிரபலமானவையாக இருந்தன. வெற்றிலை நகரத்தின் வழியிலன்றி வேறு வழியில் கொடைக்கானல் மலைக்குச் செல்ல முடியாது.

வெற்றிலைக்குன்று மற்றும் பக்தர்கள் குன்று முற்காலத்தில் அழைக்கப்பட்ட நகரமே இன்று காலப்போக்கில் மருவி வத்தலக்குண்டு என்று அழைக்கப்படுகிறது. தியாகி சுப்ப்ரமணிய சிவா அவர்கள் பிறந்ததும் வளர்ந்ததும் சுதந்திரப்போராட்டத்துக்கு தன்னை தயாரித்ததும் இங்கே தான்.
அப்பேருந்து நிலையத்தை சுற்றியே அரசு மருத்துவமனை, மாரியம்மன் கோயில், வருவாய் அலுவலர் அலுவலகம், கிராம நிர்வக அலுவலர் அலுவலகம், காவல் நிலையம், பேரூராட்சி அலுவலகம் அனைத்தும் அமைந்துள்ளது சிறப்பு.
**பிர்சா முண்டா பழங்குடியினர் பல்கலைக்கழகம்** (*Birsa Munda Tribal University*) என்பது இந்தியாவின் குஜராத் மாநிலத்தில் உள்ள நர்மதா மாவட்டத்தின் தலைமையிடமான ராஜ்பிப்லாவில் உள்ள பொதுப் பல்கலைக்கழகம் ஆகும். இப்பல்கலைக்கழகம் அக்டோபர் 4, 2014-ல் நிறுவப்பட்டது. அப்போதைய பழங்குடியினர் நலத்துறை அமைச்சரான ஷப்தாஷரன் தத்வி இதனை முறையாகத் தொடங்கி வைத்தார்.

வரலாறு
------

பழங்குடியின போராளியான பிர்சா முண்டா நினைவாக, பழங்குடியினர் அதிகமாக உள்ள நர்மதா மாவட்டத்தின் தலைமையிடமான ராஜ்பிப்லாவில் பிர்சா முண்டா பழங்குடியினர் பல்கலைக்கழகம் அமைந்துள்ளது. இது அகமதாபாத் நகரத்திற்கு தென்கிழக்கே 180 கிலோ மீட்டர் தொலைவில் உள்ளது.

கல்வி
-----

கலை, வணிகம், அறிவியல், பாரம்பரிய கலை, திறன், மூலிகை மருத்துவ அறிவு, சமசுகிருதம் உள்ளிட்ட பல பாடங்களில் பட்டப்படிப்பு, முதுகலை, பட்டயம் மற்றும் சான்றிதழ் படிப்புகளை இப்பல்கலைக்கழகம் வழங்குகிறது.

மேற்கோள்கள்
-----------

1. ↑  "Birsa Munda Tribal University Inaugurated In Narmada District".
2. ↑  "Birsa Munda Tribal University inaugurated in Narmada district". *m.indiatoday.in*.
3. ↑  "Gujarat Assembly passes bill for setting up Birsa Munda Tribal University at Rajpipla". 22 March 2017.
4. ↑  India, Press Trust of (15 October 2017). "Birsa Munda Tribal University inaugurated" – www.thehindu.com வழியாக.
5. ↑  "गुजरात में बिरसा मुंडा विश्वविद्यालय का उद्घाटन".
**சுப்பு ஆறுமுகம்** (*Subbu Arumugam*) (1928 – 10 அக்டோபர் 2022) தமிழக வில்லிசைக் கலைஞர் ஆவார். மகான்களின் சரிதங்களையும் அவர்கள் போதித்த தத்துவங்களையும் எளிமையாக வில்லுப்பாட்டின் வழியே கதையாகச் சொல்லி வந்தவர்.

வாழ்க்கைக் குறிப்பு
-------------------

1928 இல் சுப்பையாபிள்ளை - சுப்பம்மாள் ஆகியோருக்கு மகனாகப் பிறந்தார். இவருக்கு ஆரம்பப் பள்ளியில் தமிழ் கற்றுக் கொடுத்த முதல் ஆசான் இராம அய்யர். உயர்பள்ளியில் தமிழாசிரியர் நவநீத கிருஷ்ணபிள்ளை ஆகியோரே இவரது தமிழார்வத்துக்கும், தமிழ் அறிவுக்கும் வித்திட்டவர்கள். சங்கீத அறிவு இவரது தந்தையாரிடமிருந்து பெற்றது.

தன்னுடைய 14வது வயதிலே "குமரன் பாட்டு" என்ற கவிதைத் தொகுப்பை வெளியிட்டார். இது "பொன்னி" என்ற இலக்கிய மாத சஞ்சிகையில் தொடராக வெளியிடப்பட்டது. இவரை சென்னைக்கு அழைத்து வந்த கலைவாணர் என். எஸ். கிருஷ்ணன் இவரைத் தனது வீட்டிலேயே தங்க வைத்து கல்கி எழுதிய காந்தியின் சுயசரிதையை கொடுத்து அதை வில்லுப்பாட்டாக்கிப் பாடச்சொன்னார்.

சென்னையில் இயங்கும் தேசிய கிராமியக்கலை ஆதரவு மையத்தின் ஏற்பாட்டில் ஐந்து நாள் சிறப்பு வில்லுப்பாட்டு பயிற்சி முகாம் அண்மையில் நடத்தப்பட்டது. 12 மாணவர்கள் மிகவும் பயனடைந்த இந்த வில்லுப்பாட்டு பயிற்சியை அளித்தவர் கவிஞர் சுப்பு ஆறுமுகம் ஆவார்.

கிடைத்த விருதுகள்
-----------------

* 2021-ஆம் ஆண்டுக்கான மத்திய அரசின் பத்மஸ்ரீ விருது
* 2005-ஆம் ஆண்டுக்கான மத்திய அரசின் சங்கீத நாடக அகாதமி விருது
* 2004-ஆம் ஆண்டுக்கான ராஜா சர் அண்ணாமலை செட்டியார் நினைவு அறக்கட்டளை விருது

திரைப்படத்துறையில்
------------------

கலைவாணரது பத்தொன்பது திரைப்படங்களுக்கும், நடிகர் நாகேசின் ஏறக்குறைய அறுபது திரைப்படங்களுக்கும் நகைச்சுவைப் பகுதிகளை சுப்பு ஆறுமுகம் எழுதிக்கொடுத்தார். இவர் எழுதிய சின்னஞ்சிறு உலகம் திரைப்படம் இயக்குனர் கே.எஸ்.கோபாலகிருஷ்ணனால் தயாரிக்கப்பட்டது.

மேடை, வானொலித்துறைகளில்
-----------------------

'மனிதர்கள் ஜாக்கிரதை' என்று ஒரு நாடகம் இவரால் எழுதப்பெற்று புத்தகமாக வெளியிடப்பெற்று பின் அதுவே நாடகமாகவும் மேடையேற்றப்பட்டது. 'காப்பு கட்டி சத்திரம்' என்று ஒரு வானொலித்தொடர் நாடகத்திலும் இவரது பங்கு கணிசமாக உண்டு.

வில்லுப்பாட்டில்
----------------

காந்தி கதை, திரும்பி வந்த பாரதி, திலகர் கதை, புத்தர் கதை இப்படி ஏராளமான வில்லுப்பாட்டு நிகழ்ச்சிகள் எழுதி செய்திருக்கிறார். திருவையாறு தியாகராஜ ஆராதனை உற்சவத்தில் நூற்று நாற்பதைந்து ஆண்டுகளாக இல்லாத ஒன்றை செய்து காட்டினார். தமிழை ஒலிக்கச் செய்தார். அதாவது தியாகப் பிரம்மத்தைப் பற்றி தமிழில் சுப்பு ஆறுமுகம் வில்லுப்பாட்டில் கதை நிகழ்த்தினார். இலங்கையிலும், சிங்கப்பூரிலும் நிகழ்ச்சிகள் செய்திருக்கிறார். ஒரு மகனும், ஒரு மகளும் இவருடனேயே வில்லிசைபாடிக் கலையை வளர்த்தனர்.

எழுதிய நூல்கள்
--------------

* *வில்லிசை மகாபாரதம்*
* *வில்லிசை இராமாயணம்*
* *நீங்களும் வில்லுப்பாட்டு பாடலாம்*

இறப்பு
------

சுப்பு ஆறுமுகம் 2022 அக்டோபர் 10 அன்று சென்னையில் வயது முதிர்வு காரணமாக தனது 94 ஆவது அகவையில் காலமானார்.

மேற்கோள்கள்
-----------

1. ↑  வில்லுப்பாட்டு கலைஞர் சுப்பு ஆறுமுகம் சென்னையில் காலமானார், tamil.oneindia, அக்டோபர் 10, 2022
2. ↑  "பிரபல வில்லிசைக் கலைஞர் சுப்பு ஆறுமுகம் காலமானார்". தினமணி.. பார்த்த நாள்: 10 October 2022.
3. ↑  "பிரபல வில்லிசை கலைஞர் சுப்பு ஆறுமுகம் காலமானார்". *Dinamalar*. 2022-10-10. 2022-10-10 அன்று பார்க்கப்பட்டது.

வெளி இணைப்புகள்
---------------

* வில்லுக்கு விருது பரணிடப்பட்டது 2007-09-15 at the வந்தவழி இயந்திரம்

|  |  |
| --- | --- |
| ஆளுமைக் கட்டுப்பாடு: கலைஞர் இதை விக்கித்தரவில் தொகுக்கவும் | 
* MusicBrainz

 |
**வெற்றியூர் அன்னபூரணியம்மன் அருந்ததீஸ்வரர் கோயில்** தமிழ்நாட்டில் சிவகங்கை மாவட்டம், வெற்றியூர் என்னும் ஊரில் அமைந்துள்ள சிவன் கோயிலாகும்.

வரலாறு
------

இக்கோயில் பதினெட்டாம் நூற்றாண்டைச் சேர்ந்தது.[]

கோயில் அமைப்பு
--------------

இக்கோயிலில் அருந்ததீஸ்வரர்சுவாமி, அன்னபூரணி அம்மன் சன்னதிகளும், அம்பாள், சுப்பிரமணியர், விநாயகர், விநாயகர், பைரவர் உபசன்னதிகளும் உள்ளன. இக்கோயிலில் மூன்று நிலை கொண்ட ராஜகோபுரம் உள்ளது. இக்கோயில் முதன்மைத் திருக்கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. வழக்கு நிலுவையில் இருப்பதால் நடைமுறை நிருவாகியால் நிர்வகிக்கப்படுகிறது.

பூசைகள்
-------

இக்கோயிலில் காரணாகம முறைப்படி ஒருகாலப் பூசை நடக்கின்றது. மாசி மாதம் சிவராத்திரி முக்கிய திருவிழாவாக நடைபெறுகிறது. கார்த்திகை மாதம் திருக்கார்த்திகை திருவிழாவாக நடைபெறுகிறது.

மேற்கோள்கள்
-----------

|  |  |
| --- | --- |
|  | த. இ. க. வெளியிட்ட திருக்கோயில் தரவுத் தொகுதியின் அடிப்படையில் இக்கட்டுரையை உருவாக்கியுள்ளோம். திட்டப் பக்கம் காண்க. |

1. 1 2  "தமிழகத் திருக்கோவில்கள் தரவுத் தொகுதி 1". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
2. ↑  "தமிழகத் திருக்கோவில்கள் தரவுத் தொகுதி 2". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
புராகுமின் சமூகத் தந்தை ஜீச்ஹிரோ மதுமோட்டா 1887-1966 (Jiichiro Matumoto)
**புராகுமின்** (Burakumin) ஜப்பானில் உள்ள தீண்டத்தகாத, தாழ்த்தப்பட்ட சமூகமாகும். இச்சமூகத்துடன் பிற ஜப்பானிய மக்கள் எவ்வகையிலும் தொடர்பு கொள்வதில்லை. குறிப்பாக திருமண உறவுகள் வைத்துக் கொள்வதில்லை. இந்த புராகுமின் சமூக மக்களின் பாரம்பரியத் தொழில், தோல் பதனிடுதல், ஆடு மாடுகளை வெட்டுதல், கசாப்பு கடை நடத்துதல், தோல் காலணி வணிகம் செய்தல், பொதுக் கழிப்பிடங்களை சுத்தம் செய்தல் ஆகும். புராகுமின் சமூக மக்கள் மற்ற ஜப்பானிய சமூக மக்களுடன் கலந்து வாழாமல் தனி குடியிருப்புகளில் கூட்டமாக வாழ்கின்றனர். இரண்டாம் உலகப் போருக்குப் பின் ஜப்பானில் தீண்டாமை சட்டப்படி ஒழிக்கப்பட்டாலும், ஜப்பானிய சமூகத்தில் மறைமுகமாக தீண்டாமை கடைபிடிக்கப்பட்டு வருகிறது. 

புராகுமின் சமூகத்தில் பிறந்தவரும், அச்சமூகத் தலைவரும், புராகுமின் விடுதலை லீக் (BLL) எனும் இயக்கத்தின் தலைவரும் ஆன ஜீச்ஹிரோ மதுமோட்டா (Jiichiro Matumoto 1887-1966) எனும் அரசியல் தலைவர் புராகுமின் சமூகத் தந்தை எனப் போற்றப்படுகிறார். 

ஜப்பானிய அரசர் மொய்ஜி காலத்தில் தீண்டாமை முறையை 1871-ல் ஜப்பானில் கடைபிடிப்பதை நீக்கி உத்தரவிட்டார். புராகுமின் சமூக மக்களும் மற்ற ஜப்பானிய சமூக மக்களுக்கு இணையாக சமூக உரிமை பெற்றவர்கள் என அறிவித்தார். இதனால் புராகுமின் சமூக மக்கள் காலப்போக்கில் சமூக, பொருளாதர ம், கல்வி மற்றும் தொழில் துறைகளில் முன்னேற்றம் கண்டனர்.

இரண்டாம் உலகப் போருக்குப் பின் புராக்குமின் சமூகம் படிப்படியாக முன்னேற்றம் கண்டது. 1969-இல் ஜப்பானிய அரசு புராகுமின் சமூக முன்னேற்றத்திற்காக நிதி ஒதுக்கீடு செய்தது. தற்போது பத்து விழக்காடு புராகுமின் சமூக மக்கள் பிற ஜப்பானிய சமூகத்துடன் திருமண உறவுகள் வைத்துள்ளனர். ஜப்பானில் தீண்டாமை பற்றி பேசுவதும், கடைப்பிடிப்பதும் குற்றச்செயலாகும் என்று அரசு அறிவித்துள்ளது.

மேற்கோள்கள்
-----------

1. ↑  Buraku Mondai in Japan: Historical and Modern Perspectives and Directions for the Future - Emily A. Su-lan Reber
**சித்தர்காடு** மயிலாடுதுறை மாவட்டம் மயிலாடுதுறை ஊராட்சி ஒன்றியத்தைச் சேர்ந்த சிற்றூராட்சி ஆகும். இந்த ஊராட்சியில் கிபி.13 ஆம் நூற்றாண்டு கால சிவத் தலம் உள்ளது. இந்த சிவத்தலத்தில் **"சீகாழி சிற்றம்பல நாடிகள் சுவாமிகள்"** ஜீவசமாதி உள்ளது.

சிறப்பு
-------

சீகாழி சிற்றம்பல நாடிகள் ஜீவசமாதி
13ஆம் நூற்றாண்டில் வாழ்ந்த **சீகாழி சிற்றம்பல நாடிகள்** சுவாமிகளும், அவரது சீடர்களும் ஒரே நாளில், ஒரே சமயத்தில் ஜீவசமாதி ஆகியுள்ளனர். தமிழ் நாட்டில் பல ஜீவசமாதி அமைந்து இருந்தாலும், ஒரே நாளில், ஒரே சமயத்தில் ஜீவசமாதி ஆகியுள்ள நிகழ்வு இங்கு மட்டுமே என்பதுதான் இதன் சிறப்பு. இக்கோயில் கருவறையின் சுவரில் இது குறித்த கல்வெட்டும், 63 சிவலிங்கமும் வடிக்கப்பட்டுள்ளது.

### கண்ணப்பர் தொடர்பு

63 பேரும் சமாதி அடைந்த நேரத்தில் தனக்கு ஒரு இடம் ஒதுக்கப்படவில்லையே என வருந்திய கண்ணப்பர், தவச்சுவை அறிந்துவந்துள்ளேன், என்னையும் ஏற்று அருள வேண்டும் என்று தனது குருவை நினைத்து வேண்டி ஓர்பெண்பா பாடியதாகவும், அப்போது சமாதி பிளந்து வெளிப்பட்ட சிற்றம்பல நாடிகள், தனது சீடன் கண்ணப்பரை தன் மடியில் அமர்த்தி, கண்ணப்பரை தன்னுடன் இரண்டறக் கலக்கச் செய்து மீண்டும் ஜீவசமாதி ஏற்றார் என்பதும் ஐதீகம். 

### அமைவிடம்

கோயிலின் முகப்பு
மயிலாடுதுறை தொடருந்து சந்திப்பிலிருந்து மேற்கில் சுமார் ஒரு கி. மீ. தொலைவில் இந்த ஜீவசமாதி அமைந்து உள்ளது. இந்த ஜீவசமாதி அமைந்துள்ள இடமே பிரம்மபுரீஸ்வரர் கோயில் எனும் சிவதலமாகும்.

### பூஜைகள்

சித்தர்கள் 64 பேரும் முத்தி பெற்ற சித்திரை மாத திருவோணம் நட்சத்திர தினத்தில், இக்கோயிலில் ஆண்டுதோறும் சிறப்பாக குருபூஜை நடத்தப்படுகிறது. இதைத்தவிர, மாதம் தோறும் பௌர்ணமி தினத்தில் சிறப்பு பூஜைகளும், தின பூஜைகளும் நடத்தப்படுகின்றன. 

### பராமரிப்பு

இந்தக் கோயில் இந்து சமய அறநிலையத்துறையின் கட்டுப்பாட்டில் இருந்தாலும், தருமபுர ஆதீனத்தின் பராமரிப்பில் உள்ளது.

மேற்கோள்கள்
-----------

1. ↑
2. ↑  "காப்பகப்படுத்தப்பட்ட நகல்". 2015-06-22 அன்று மூலம் பரணிடப்பட்டது. 2014-05-09 அன்று பார்க்கப்பட்டது.
3. 1 2   தினமணி புத்தாண்டு மலர் 2014

வெளி இணைப்புகள்
---------------

* temple website
**சந்திரா லோகம்** ஒரு அணியிலக்கண நூல். மூலநூல் காளிதாசர், சயதேவர் என்னும் இருவரில் ஒருவரால் வடமொழியில் இயற்றப்பட்டது. இதை உரைநடை வடிவில் முதலில் தமிழில் மொழிபெயர்த்து வெளியிட்டவர் திருத்தணிகையைச் சேர்ந்த விசாகப்பெருமாள் ஐயர் என்பவர். இராமநாதபுரத்தைச் சேர்ந்த முத்துசாமி ஐயங்கார் இந்நூலைத் தமிழில் நூற்பா வடிவில் இயற்றினார்..

அமைப்பு
-------

முத்துசாமி ஐயங்காரின் *சந்திரா லோகம்* 126 நூற்பாக்களால் ஆனது. அணியிலக்கணத்தில் பொருளணி, சொல்லணி என்னும் இரண்டில் பொருளணியே சிறப்பானது எனக் கூறும் ஆசிரியர் நூலில் பொருளணி இலக்கணத்தை மட்டுமே கூறியுள்ளார். 

நூறு அணிகளைப்பற்றிக் கூறும் இந்நூல் அந்நூறு அணிகளின் பெயர்களையும் கூறிப் பின்னர் அவற்றின் இலக்கணமும் கூறுகின்றார்.

பதிப்பு
-------

இத்தமிழாக்க நூல் முதன் முதலில் 1909 ஆம் ஆண்டு பதிப்பிக்கப்பட்டது. பின்னர் 1979 ஆம் ஆண்டில் ச. வே. சுப்பிரமணியம் என்பார் சந்திராலோகத்துடன் மேலும் இரண்டு அணியிலக்கண நூல்களும் அடங்கிய தொகுப்பு நூலொன்றை வெளியிட்டார். இந்நூலில் மூன்று நூல்கள் பற்றிய அறிமுகமும் உள்ளடங்கியுள்ளது.

குறிப்புகள்
-----------

1. ↑  இளங்குமரன், இரா. 2009. பக். 405.

உசாத்துணைகள்
------------

* இளங்குமரன், இரா. இலக்கண வரலாறு, மணிவாசகர் பதிப்பகம் சென்னை, 2009.

இவற்றையும் பார்க்கவும்
----------------------

* தமிழ் இலக்கணப் பட்டியல்

வெளியிணைப்புக்கள்
-----------------
**சந்திரலேகா** (முழுப்பெயர்: சந்திரலேகா பிரபுதாஸ் படேல்; 6 டிசம்பர் 1928 – 30 டிசம்பர் 2006) பரத நாட்டியத்தை நவீன முறையில் மேம்படுத்திய நடனக்கலைஞர். மேலைநாட்டு நடனக்கலைகளையும் இந்திய நாட்டு களரி போன்ற போர்க்கலைகளையும் பரதநாட்டியத்துடன் இணைத்தார். இந்திய நடனத்தை முன்னெடுத்தவர் என்றும் அவர் புகழப்படுகிறார்.

வாழ்க்கை
--------

சந்திரலேகா, 1928ம் ஆண்டு டிசம்பர் ஆறாம் தேதி மருத்துவரின் மகளாக மகாராஷ்டிராவில் வாடா என்ற கிராமத்தில் பிறந்தார். இவர் பிறப்பால் குஜராத்தி. சட்டம் படித்த சந்திரலேகா படிப்பை பாதியிலேயே விட்டுவிட்டு நடனக்கலைஞராக ஆனார்.

காஞ்சீபுரம் எல்லப்ப பிள்ளையின் மாணவியாகி பரதநாட்டியம் கற்றார். தஞ்சாவூர் பாலசரஸ்வதி, ருக்மிணிதேவி அருண்டேல் ஆகியோரின் மாணவியாக இருந்தார். கேரளக் களரிப்பயிற்றும் பயின்றிருக்கிறார். இந்திய நடனத்தை மேலைநாட்டு அசைவுகளுடனும், அரங்க உத்திகளுடனும் இணைத்து பெரிய நிகழ்கலையாக ஆக்கினார். ஆடம்பரமான ஒளி, ஒலி அமைப்புகள் கொண்ட நடன நாடகங்கள் அவருடையவை.

விருதுகள்
---------

* சங்கீத நாடக அகாதமி விருது, 1991
* காளிதாஸ் சம்மன் விருது (2003 - 2004)
* 2004 சங்கீத நாடக அகாதமி ஆய்வு உதவி (பெல்லோஷிப்)

மேற்கோள்கள்
-----------

1. ↑  "Akademi Awardee". சங்கீத நாடக அகாதமி. 16 டிசம்பர் 2018. Archived from the original on 2018-03-16.. பார்த்த நாள்: 16 டிசம்பர் 2018.
**பலமனைவி மணம்** அல்லது **பலதார மணம்** (*polygyny*) என்பது ஒரு ஆண் ஒரே நேரத்தில் பல பெண்களுடன் மண உறவு கொண்டு வாழ்வதாகும். வரலாற்று நோக்கில், இம்முறையே உலகின் பெரும்பான்மையான சமுதாயங்களில் கடைப்பிடிக்கப்பட்டது. நவீன சமுதாயங்கள் பலவற்றில், இம் முறை ஏற்றுக்கொள்ளப்படுவதில்லை என்பதுடன், இத்தகைய மணமுறைக்குச் சட்டப்படியான ஏற்பும் இருப்பதில்லை. எனினும், ஏதோ ஒரு வகையில் இச் சமுதாயங்களிலும் பலமனைவி மண முறை இருந்துதான் வருகிறது. இந்துக்கள் பொதுவாக *ஒருவனுக்கு ஒருத்தி* என்னும் கருத்துக்குப் புனிதத்துவம் கொடுத்து வந்தபோதிலும் கூட [*மேற்கோள் தேவை*], அரசர்கள், சமுதாயத்தில் உயர் மட்டத்தில் இருப்பவர்கள் முதலானோர் பல பெண்களை ஒரே நேரத்தில் மணந்து வாழ்வதை இந்து சமுதாயம் ஏற்று வந்துள்ளது. இசுலாம் பலமனைவி மணத்தைக் கட்டுப்படுத்தப்பட்ட அளவில் ஏற்றுள்ளது.

பலமனைவி மணத்துக்கான காரணங்கள்
-----------------------------

பலமனைவி மணம் பரந்த அளவில் உலகில் கைக்கொள்ளப்பட்டு வருவதற்கான காரணங்களை ஆராய்ந்த மானிடவியலாளர்கள், பலவிதமான கருத்துக்களை முன்வைத்துள்ளனர். அதிக எண்ணிக்கையில் பாலுறவுத் துணைகளைக் கொண்டிருப்பதற்கான விருப்பு மனிதனில் அடிப்படை உயிரியல் பண்பாக இருப்பதாகவும், அதனால்தான், உலகளவில் பலமனைவி மணம் பரந்துள்ளதாகவும் சிலர் கூறுகிறார்கள்.

இதைவிடப் பலவாறான பொருளாதாரக் காரணங்களும் எடுத்துக் காட்டப்படுகின்றன. வாழ்க்கைக்கான பொருளாதாரச் செயற்பாடுகளில், பெண்களின் பங்கு அதிகமாக இருக்கும் சமுதாயங்களில் பலமனைவி மணமுறை அதிக அளவில் இருப்பதாக மானிடவியலாளர் கூறுகிறார்கள். குறிப்பாக முற்காலத்தில், உணவு சேகரித்தல், விவசாயம் போன்ற பொருளாதார நடவடிக்கைகள் பெருமளவில் பெண்களின் பங்களிப்பை வேண்டிநின்றன. இதனால் வசதி படைத்தவர்கள் பல பெண்களை மணந்து கொண்டனர்.

அடிக்கடி ஏற்படும் போர் போன்ற நிகழ்வுகளில் பெருமளவில் ஆண்கள் இறக்க நேரிடுவதால் சமுதாயத்தின் மக்கள்தொகையில் பெண்களின் தொகை கூடுவதால், எல்லா பெண்களும் மணம் முடிப்பதை உறுதி செய்வதற்காகப் பல சமுதாயங்களில் பலமனைவி மணமுறை தேவைப்பட்டதாகச் சிலர் வாதிட்டனர். ஆனால், ஆண், பெண் மக்கள்தொகைச் சமநிலை காணப்படுகின்ற சமுதாயங்களிலும், சிலசமயங்களில், ஆண்கள் பெண்களைவிடக் கூடுதலாக இருக்கும் சமுதாயங்களிலும்கூட, பலமனைவி மணமுறை பின்பற்றப்படுவது எடுத்துக் காட்டப்பட்டுள்ளது.

இவற்றையும் பார்க்க
------------------

* பலகணவர் மணம்
* பலதுணை மணம்
சந்திரவதியில் காணப்படும் இந்து கோவிலின் இடிபாடுகள்
**சந்திரவதியின் பரமாரர்கள்** (*Paramaras of Chandravati*) 10-13 ஆம் நூற்றாண்டுகளில் இந்தியாவில் உள்ள அர்புடா மலையை (இன்றைய அபு மலை ) சுற்றியுள்ள பகுதியை ஆட்சி செய்தனர். இவர்களின் தலைநகரம் சந்திரவதியில் அமைந்திருந்தது. மேலும் இவர்களின் பிரதேசத்தில் இன்றைய தெற்கு இராஜஸ்தான் மற்றும் வடக்கு குசராத்து ஆகிய பகுதிகள் அடங்கும். வம்சத்தின் மிகவும் குறிப்பிடத்தக்க ஆட்சியாளராக தாராவர்ஷா என்பவர் அறியப் படுகிறார். அவர் 1178 இல் கசக்கிரடா போரில் கோரி படையெடுப்பை முறியடிக்க தனது சோலங்கிய மேலாதிக்கங்களுக்கு உதவினார்.

சந்திரவதியின் பரமாரர்கள் அர்புடா மலையைச் சுற்றியுள்ள பகுதியை ஆட்சி செய்தனர். அவர்களின் பிரதேசம், அர்புடா (அல்லது ஒரு கல்வெட்டில் அர்வ்வுடா  ) என அழைக்கப்படும், இன்றைய தெற்கு இராஜஸ்தான் மற்றும் வடக்கு குசராத்து முழுவதும் பரவியிருந்தது. சந்திரவதி (கல்வெட்டுகளில் சந்திரபாளையம் அல்லது சந்திரபள்ளி என்றும் அழைக்கப்படுகிறது  ), மலையின் அடிவாரத்தில் உள்ள நகரம் அவர்களின் தலைநகராக இருந்தது.

மதம்
----

பொ.ச.1161 தேதியிட்ட இரணசிம்மனின் கல்வெட்டு சிவனை அழைப்பதில் தொடங்குகிறது. அவரை உலக படைப்பின் "மேடை இயக்குனர்" என்று விவரிக்கிறது. மேலும் பிரம்மா , விஷ்ணு ஆகியோரை அவரது உதவியாளர்களாக பெயரிடுகிறது.

சான்றுகள்
---------

1. 1 2  Dániel Balogh 2012, ப. 97.
2. ↑  Dániel Balogh 2012, ப. 93.
3. ↑  Dániel Balogh 2012, ப. 101.

### உசாத்துணை

* Dániel Balogh (2012). "Raṇasiṃha Revisited: A New Copper-plate Inscription of the Candrāvatī Paramāra Dynasty". *Journal of the Royal Asiatic Society*. Third Series **22** (1): 93–106.
* Dániel Balogh (2010). "A copperplate land grant by Raṇasiṃhadeva of the Candrāvatī Paramāras". *Acta Orientalia Academiae Scientiarum Hungaricae* **63** (3): 259–273. doi:10.1556/AOrient.63.2010.3.3.
* Dasharatha Sharma (1959). *Early Chauhān Dynasties*. S. Chand / Motilal Banarsidass. பன்னாட்டுத் தரப்புத்தக எண்:9780842606189. .
**தழல்** என்பது ஒரு விளையாட்டுக் கருவி. வளைத்து இசை எழுப்பும் கருவி. சங்க காலத்தில் காதலன் தன் காதலிக்குத் தரும் விளையாட்டுக் கருவி இது. தழல், தட்டை, குளிர், முறி என்பன அவன் தந்த விளையாட்டுப் பொருள்கள் எனச் சங்க காலப் பாடல்கள் தெரிவிக்கின்றன.    இவற்றில் தட்டை, குளிர் ஆகியன விளையாட்டுப் பொருள்கள் என்பது வெளிப்படை. முறி என்பது காதலி உடுத்திக்கொள்ளத் தந்த தழையாடை. 

தட்டையைத் தட்டிக் குறமகள் தினை கவர வரும் பறவைகளை ஓட்டினாள் எனக் கூறும் பாடல் தழலை வளைத்துப் பறவைகளை ஓட்டினாள் எனவும் குறிப்பிடுகிறது. 

'தழங்கு குரல்' என்னும் தொடர் இடி முழக்கத்தையும்,   முரசு முழக்கத்தையும்,  நாத் தழுதழுக்கும் பேச்சையும்  உணர்த்துவதைச் சங்கப் பாடல்கள் தெரிவிக்கின்றன. 

இவற்றால் **தழங்கும் ஓசை எழுப்புவது தழல்** என்னும் கருவி என்பது தெரிய வருகிறது. ஆண்பால் பிள்ளைத்தமிழ் பாடல்களில் வரும் சிறு பறை போல இந்தத் தழல் மகளிர் முழக்கும் பறை என உணரமுடிகிறது. ஆண்டாள் முழக்கிய பறை இந்தக் கருத்தோட்டத்தில் நினைவுக்கு வருகிறது.

அடிக்குறிப்பு
-------------

1. ↑  
தழலும் தட்டையும் முறியும் தந்திவை  

ஒத்தன நினக்கெனப் பொய்த்தன கூறி (குறுந்தொகை 223)
2. ↑  
தழலும் தட்டையும் குளிரும் பிறவும்  

கிளிகடி மரபின ஊழ் ஊழ் வாங்கி (குறிஞ்சிப்பாட்டு 43-44)
3. ↑  
தழலை வாங்கியும், தட்டை ஓப்பியும்,   

அழல் ஏர் செயலை அம் தழை அசைஇயும்,   

குறமகள் காக்கும் ஏனல் (அகநானூறு 188)
4. ↑  
வயப்புலி பாய்ந்தெனக் கிளையொடு  

நெடுவரை இயம்பும் இடியுமிழ் தழங்குகுரல்   

கைக்கோண் மறந்த கருவிரன் மந்தி (மலைபடுகடாம் 309)
5. ↑  
தழங்கு குரல் ஏறொடு முழங்கி, வானம்   

இன்னே பெய்ய மின்னுமால் (நற்றிணை 7)
6. ↑  தழங்குரல் முரசம் காலை இயம்ப, (ஐங்குறுநூறு 448)
7. ↑  
உண்டுமகிழ் தட்ட மழலை நாவிற்  

பழஞ்செருக் காளர் தழங்குகுரல் தோன்ற (மதுரைக்காஞ்சி 668)
**வயலக்காவூர் வாசீசுவரர் கோயில்** தமிழ்நாட்டில் காஞ்சிபுரம் மாவட்டம், வயலக்காவூர் என்னும் ஊரில் அமைந்துள்ள சிவன் கோயிலாகும்.

வரலாறு
------

இக்கோயில் பத்தொன்பதாம் நூற்றாண்டைச் சேர்ந்தது.[]

கோயில் அமைப்பு
--------------

இக்கோயிலில் வாசீசுவர சுவாமி, ஏலவார் குழலி சன்னதிகளும், உற்சவர், நவக்கிரகம், விநாயகர், முருகர் உபசன்னதிகளும் உள்ளன. இக்கோயிலில் மூன்று நிலை கொண்ட இராசகோபுரம் உள்ளது. இக்கோயில் தொகுப்புக் கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. பரம்பரை அல்லாத அறங்காவலர் அமைப்பால் நிருவகிக்கப்படுகிறது.

பூசைகள்
-------

இக்கோயிலில் காமிகாகம முறைப்படி இரண்டு காலப் பூசைகள் நடக்கின்றன. மார்கழி மாதம் திருவாதிரை முக்கிய திருவிழாவாக நடைபெறுகிறது. ஆவணி மாதம் விநாயகர் சதுர்த்தி திருவிழாவாக நடைபெறுகிறது.

மேற்கோள்கள்
-----------

|  |  |
| --- | --- |
|  | த. இ. க. வெளியிட்ட திருக்கோயில் தரவுத் தொகுதியின் அடிப்படையில் இக்கட்டுரையை உருவாக்கியுள்ளோம். திட்டப் பக்கம் காண்க. |

1. 1 2  "தமிழகத் திருக்கோவில்கள் தரவுத் தொகுதி 1". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
2. ↑  "தமிழகத் திருக்கோவில்கள் தரவுத் தொகுதி 2". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
**சந்திரா தனபாலசிங்கம்** ஈழத்தின் ஒரு பெண் எழுத்தாளர் ஆவார்.

வாழ்க்கைச் சுருக்கம்
--------------------

இவரது இயற்பெயர் சந்திரலட்சுமி நாகநாதன். யாழ்ப்பாண மாவட்டம், சண்டிலிப்பாயில் கல்வளை என்ற ஊரில் பிறந்தார். மானிப்பாய் மகளிர் கல்லூரியில் கல்வி கற்றார். பாலர் ஆசிரியராகப் பணியாற்றினார். சிறு வயதிலேயே எழுதுவதில் ஆர்வம் கொண்டார். சிறுகதைகள், கவிதை, நாடகம், சிறுவர் இலக்கியம் எனப் பல துறைகளில் இவர் எழுதினார்.

இவரது நூல்கள்
-------------

* சில மனிதர்கள் (சிறுகதைகள்)
* உருப்பெறும் உணர்வுகள் (சிறுகதைகள், 2001)
* வைரப் பனைமரம் (சிறுகதைகள், 2008)
* சத்திய தரிசனம் (சிறுவர் கதைகள், 2008)
* பிறந்து விட்ட புது யுகத்தில் (சிறுகதைகள், 2013)

விருதுகள்
---------

இவரது *வைரப் பனைமரம்* என்ற சிறுவர் கதைத்தொகுதிக்கு 2008 ஆம் ஆண்டின் மிகச் சிறந்த இலக்கிய நூல் என்ற விருதை இலங்கை இலக்கியப் பேரவையும், யாழ் இலக்கிய வட்டமும் இணைந்து வழங்கின.

மேற்கோள்கள்
-----------

1. ↑  "எழுத்தாளர்கள் பிறக்கிறார்கள் அவர்கள் உருவாக்கப்படுவதில்லை சந்திரா தனபாலசிங்கத்துடனான நேர்காணல்". வீரகேசரி. 15 சூன் 2014. 15 சூன் 2014 அன்று பார்க்கப்பட்டது.
**மாரியூர் பூவந்திநாதர் கோயில்** இராமநாதபுரம் மாவட்டம், கடலாடி வட்டம், மாரியூர் கிராமத்தின் கடற்கரையிலிருந்து 1 கி.மீ தூரத்தில் அமைந்துள்ளது. மிகப் பழமைவாய்ந்த இக்கோவில் இராமநாதபுரத்தை ஆண்ட சேதுபதி மன்னரால் கட்டப்பட்டது. ஒவ்வொரு வருடமும் சித்திரை மாதத்தில் திருவிழா நடைபெறுகிறது. ஒப்பிலான், சாயல்குடி, கடுகுசந்தை, பாடுவானேந்தல், சாத்தான்குடி, செல்வனூர், போன்ற கிராமங்களிலிருந்து மக்கள் வழிபாடு செய்கின்றனர்.

பல நூற்றாண்டுகளுக்கு முன் இயற்கை சீற்றங்களால் மண்ணில் புதைந்து மீண்டும் இக்கோவில் உருவானதாக கூறுகின்றனர்.

சிறப்பு
-------

இங்குள்ள விநாயகர் சிலையை தட்டினால் கணீர் என ஒலி எழுப்பக்கூடியளவில் உள்ளது. இராமநாதபுர சேதுபதி சமஸ்தானத்தால் நிர்வகிக்கப்பட்டு வருகிறது.

சுரங்க பாதை
-----------

இக்கோவிலிலிருந்து உத்தரகோசமங்கை வரை சுரங்கப்பாதை இருந்ததாகக் கூறப்படுகிறது.

மேற்கோள்கள்
-----------

1. ↑  க.தனசேகரன் (2022-05-31). "இழந்த பதவியும் சொத்தும் மீண்டும் கிடைக்கும்!".. 2023-06-20 அன்று பார்க்கப்பட்டது. External link in `|website=` (உதவி)
2. ↑  Jayabalan, Suriyakumar. "Pooventhiya Nathar: குழந்தை பாக்கியம் தரும் தலம்!". *Tamil Hindustan Times*. 2023-06-20 அன்று பார்க்கப்பட்டது.
**வயசு பசங்க** (***Vayasu Pasanga***) பாரதி கண்ணன் இயக்கத்தில், 2004 ஆம் ஆண்டு வெளிவந்த இந்தியத் தமிழ்த் திரைப்படமாகும். மஹா தேவராஜ் தயாரிப்பில், ஆர். கே. சுந்தர் இசை அமைப்பில், 6 பிப்ரவரி 2004 ஆம் தேதி வெளியானது. அனுஷ், ஜெய் அரவிந்த், மாஸ்டர் மணிகண்டன், விந்தியா மற்றும் பலர் நடித்துள்ளனர்.

நடிகர்கள்
---------

அனுஷ், ஜெய் அரவிந்த், மாஸ்டர் மணிகண்டன், விந்தியா, லிவிங்ஸ்டன் (நடிகர்), கமலேஷ், பாயல், பாரதி, ஆஷா, வினு சக்ரவர்த்தி, கௌசல்யா செந்தாமரை, பாலு ஆனந்த், கே.ஆர்.வத்சலா, நடராசன், அஞ்சலி தேவி, பாரதி கண்ணன், கிறேன் மனோகர், பாவா லட்சுமணன், ஸ்ரீலதா, பெஞ்சமின், ராஜன், சிவநாராயணமூர்த்தி, கணேஷ் ஆச்சார்யா, சுஸ்மிதா, அபிநயஸ்ரீ.

கதைச்சுருக்கம்
--------------

விக்கி, பழனி, லட்சுமிபதி ஆகிய மூன்று நண்பர்களை சுற்றி நடக்கும் கதை. பள்ளி வகுப்புகளை தவிர்த்துவிட்டு, பெண்களை நோட்டம் விடுவதே அவர்களது பிரதான வேலையாக இருந்தது. ஆனாலும் அவர்களால் எந்த பெண்ணையும் அவர்கள் வசப்படுத்த இயலவில்லை.

அந்நிலையில், வயதான கணவருடன், நந்தினி (விந்தியா) குடிவருகிறாள். நந்தினியின் அழகிலும் கவர்ச்சியிலும் மயங்கிய மூவரும் அவளுக்காக எதுவும் செய்ய தயாராக இருந்தனர். அதை தெரிந்துகொண்ட நந்தினி, தன் கணவன் தேவராஜூவை கொல்லச் சொல்கிறாள். அந்த மூவரும் பல முறை கொல்ல முயன்றும், தோல்வி தான் மிஞ்சியது. ஆனால், தேவராஜு கொல்லப்படுகிறார். அதில் எந்த தொடர்பும் இல்லையென்றாலும், கொலை பழி அந்த மூவரின்மேல் விழுந்து, சிறைசெல்ல நேரிடுகிறது. பின்னர் என்னவானது என்பதே மீதிக் கதையாகும்.

தயாரிப்பு
---------

இந்தத் திரைப்படம் "*காதல் பண்ணும் வயசு*" என்று துவக்கத்தில் பெயரிடப்பட்டாலும், பின்னர், *வயசு பசங்க* என்று பெயர் மாற்றப்பட்டது.

ஒலிப்பதிவு
----------

இந்தப் படத்தின் பின்னணி இசை மற்றும் பாடல்களின் இசையை அமைத்தவர் ஆர்.கே. சுந்தர் ஆவார். கிருதியா, கலைக்குமார், வைகை செல்வன், விவேகா, புண்ணியா ஆகியோர் பாடல் ஆசிரியர்கள் ஆவர். ஏழு பாடல்களை கொண்ட ஒலித்தொகுப்பு 2004 ஆம் ஆண்டு வெளியானது.

வெளியீடு
--------

இந்திய தணிக்கை குழு இப்படத்திற்கு "ஏ" சான்றிதழ் வழங்கியது.

விமர்சனம்
---------

படத்தின் கதை கடைசி 40 நிமிடங்களில் தான் துவங்குவதாகவும், கொச்சை நிறைந்த காட்சிகள் அதிகம் இருப்பதாகவும், எதிர்மறை விமர்சனத்தை பெற்றது.

மேற்கோள்கள்
-----------

1. ↑  "https://spicyonion.com". External link in `|title=` (உதவி)
2. ↑  "http://www.gomolo.com". 2019-03-22 அன்று மூலம் பரணிடப்பட்டது. 2019-03-22 அன்று பார்க்கப்பட்டது. External link in `|title=` (உதவி)
3. ↑  "http://www.cinesouth.com". 2004-11-22 அன்று மூலம் பரணிடப்பட்டது. 2019-03-22 அன்று பார்க்கப்பட்டது. External link in `|title=` (உதவி)
4. ↑  "http://www.jointscene.com". External link in `|title=` (உதவி)
5. 1 2  "http://www.behindwoods.com". External link in `|title=` (உதவி)
6. ↑  "http://mio.to". 2019-03-22 அன்று மூலம் பரணிடப்பட்டது. 2019-03-22 அன்று பார்க்கப்பட்டது. External link in `|title=` (உதவி)
7. ↑  "http://www.hungama.com". External link in `|title=` (உதவி)
8. ↑  "http://www.thehindu.com". 2004-11-20 அன்று மூலம் பரணிடப்பட்டது. 2019-03-22 அன்று பார்க்கப்பட்டது. External link in `|title=` (உதவி)
9. ↑  "http://www.sify.com". External link in `|title=` (உதவி)
**சந்திராவதி** (Chandravati) ஒரு இடைக்கால வங்காளக் கவிஞரான இவர், வங்காள மொழியின் முதல் பெண் கவிஞராக பரவலாகக் கருதப்பட்டார். பெண்களை மையமாகக் கொண்ட காவியமான இராமாயணத்திற்காக இவர் மிகவும் பிரபலமானவர். இவரின் துயரமான காதல் விவகாரம், தூய்மையான காதல், இவரது இரக்கமற்ற முயற்சி அனைத்தும் இவரை வாழ்க்கையிலும் எழுத்திலும் ஈர்த்த காரணிகளாகும். நீண்ட காலமாக, இஅவரது பெயர் வெளிபடுத்தப்படவில்லை. ஆனால் கிராமப்புறங்களில் இவரது புகழ் மகத்தானது. இவரது பாடல்களை மேமன் சிங் மாவட்டத்தில் உள்ள படகு வீரர்கள் இன்னும் மறக்காமல் இருக்கிறார்கள். வங்காளத்தில் இவரது பாடல்கள் அரிசனர்களின் பண்டிகைகளில் கொண்டாடப்படுகின்றன. சந்திரவதி பாடல்கள் இல்லாமல் வங்காள திருமணங்கள் கொண்டாடப்படுவதில்லை என்பது இவரது பிரபலத்தை குறிக்கிறது.

ஆரம்ப கால வாழ்க்கை
------------------

இவர், தற்போதைய வங்காளதேசத்தின் டாக்கா கோட்டத்தில் அமைந்துள்ள கிசோர்கஞ்சில் புலேஷோரி ஆற்றின் கரையில் உள்ள பதூரி கிராமத்தில் ஏறக்குறைய 1550 ஆம் ஆண்டில் திஜ்-பன்சிதாசு பட்டாச்சார்யாவுக்கு பிறந்தார்.  பன்சிதாஸ் மானசா தேவியின் பாடல்களுக்கு இசையமைப்பாளராக இருந்தார். சம்பரு சந்திர மொஹந்தாவின் கூற்றுப்படி, இவர் மானசா மங்கலின் இசையமைப்பாளர்களில் ஒருவராகவும் இருந்தார்.

இலக்கியப் படைப்புகள்
--------------------

சந்திராவதி, வங்காள மொழியில் இராமாயணத்தை இயற்றிய இந்திய துணைக் கண்டத்தைச் சேர்ந்த முதல் பெண்ணாவார். இவர் மாலுவா மற்றும் தோஷ்ஷோ கேனாராம் என்பதையும் இயற்றியுள்ளார்.   இவர் சீதையின் பார்வையில் இருந்து இராமாயணத்தை விவரித்து இராமரை விமர்சித்தார்.  இது ஒரு பெண்ணின் பார்வையில் சொல்லப்பட்ட ஒரு கதையாகும். இது ஆண்பால் வீரத்தை கொண்டாடுவதற்கு பதிலாக, ஆண்களின் கர்வத்தில் சிக்கிய பெண்களின் துன்பத்தை புலம்புகிறது.  இருப்பினும் இவரால் தனது பணியை முடிக்க முடியவில்லை.

மேற்கோள்கள்
-----------

1. ↑  Dinesh Chandra Sen (1988). *The Ballads of Bengal*. **1**. Mittal Publications. பக். 14–. .
2. ↑  <url=>
3. ↑  Mazumdar, Sucheta; Kaiwar, Vasant; Labica, Thierry (2010). *From Orientalism to Postcolonialism: Asia, Europe and the Lineages of Difference*. Routledge. பக். 56. பன்னாட்டுத் தரப்புத்தக எண்:978-1-135-21198-1.. பார்த்த நாள்: 27 April 2016.
4. ↑  Dev Sen, Nabaneeta. "Building A Digital Feminary". *Building A Digital Feminary: Chandrabati*. Liz Henry. March 19, 2012 அன்று மூலம் பரணிடப்பட்டது. April 24, 2011 அன்று பார்க்கப்பட்டது.
5. ↑  Bose, Mandakranta (2013). *A Woman's Ramayana: Candravati's Bengali Epic*. Routledge. பன்னாட்டுத் தரப்புத்தக எண்:978-0-415-62529-6.
ஒரு மனிதன் தன் கருத்தைப் பிறருக்குத் தெரிவிக்கும் முயற்சியில் ஈடுபடும்போது இலக்கண முறையின்றிப் பேசுவதும் எழுதுவதும் வழு எனப்படும். அவ்வாறின்றி இலக்கணமுறையுடன் பேசுவதும் எழுதுவதும் **வழாநிலை** எனப்படும். வழாநிலை ஏழு வகைப்படும். இலக்கண முறையின்றிப் பேசினாலும் எழுதினாலும் கூட சில இடங்களில் இலக்கணமுடையதைப்போல வழாநிலையாக ஏற்றுக்கொள்ளும் முறைக்கு வழுவமைதி என்று பெயர்.

வழாநிலை வகைகள்
--------------

* திணை வழாநிலை,
* பால்வழாநிலை,
* இடவழாநிலை,
* காலவழாநிலை,
* வினாவழாநிலை,
* விடைவழாநிலை,
* மரபுவழாநிலை

என வழாநிலைகள் **ஏழு** வகைப்படும்.

### 1. திணைவழாநிலை

உயர்திணை, அஃறிணை ஆகிய இரு திணைகளும் மயக்கமின்றி வருவது திணைவழாநிலை ஆகும்.

உயர்திணை தொடர்ந்த பொருண்முத லாறும்
அதனொடு சார்த்தி னத்திணை முடிபின.

#### சான்று

1. கண்ணன் நல்லன்.
2. யானை கரியது.

### 2. பால்வழாநிலை

ஐவகைப்பாலும் மயக்கமின்றி எழுதுவதும் பேசுவதும் பால்வழாநிலை ஆகும். அந்தந்தப் பாலுக்குரிய எழுவாய்கள் அந்தந்தப் பாலின் பயனிலையைக் கொண்டு முடிதல் வேண்டும்.

திணைபால் பொருள்பல விரவின சிறப்பினும்
மிகவினு மிழிபினு மொருமுடிபினவே..

#### சான்று

1. வளவன் இனியன்.
2. கோதை நல்லாள்.
3. புலவர்கள் வேந்தர்களைப் பாடினார்கள்.
4. யானையின் கோடு கூரியது. 
5. பறவைகள் பறந்தன.

### 3. இடவழாநிலை

மூவகை இடமும் மயக்கமின்றி எழுதுவதும் பேசுவதும் இடவழாநிலை ஆகும். ஓர் இடத்திற்கு உரிய எழுவாய் அதே இடத்திற்குரிய பயனிலையைக் கொண்டு முடிதல் இடவழாநிலையாகும்.

#### சான்று

1. நான் சென்றேன். 
2. நீ வந்தாய்.
3. மாணவர்கள் தமிழைப் படித்தார்கள்.

### 4. காலவழாநிலை

முக்காலமும் மயக்கமின்றி எழுதுவதும் பேசுவதும் காலவழாநிலை ஆகும். ஒரு தொடரில் எக்காலப்பெயர் இடம் பெறுகிறதோ அக்காலத்திற்குரிய பயனிலையையே கொண்டு முடிதல் வேண்டும்.

#### சான்று

1. நான் நேற்று வந்தேன். 
2. நீவிர் இன்று வருகின்றீர்.
3. மாணவர்கள் நாளை நாட்டை ஆள்வார்கள்.

### 5. வினாவழாநிலை

அறுவகை வினாக்களும் மயக்கமின்றி எழுதுவதும் பேசுவதும் வினாவழாநிலை ஆகும்.
வினாவில் இடம்பெறும் எழுவாயின் திணை, பால் ஆகியவை மாறாமல் வினாப் பயனிலை வருவதே வினாவழாநிலை ஆகும்.
திணைபால் பொருள்பல விரவின சிறப்பினும்
மிகவினு மிழிபினு மொருமுடி பினவே..

#### சான்று

1. திருக்குறளை இயற்றியவர் யார்? 
2. பருப்பு உளதோ வணிகரே?

### 6. விடைவழாநிலை

ஒரு வினாவிற்கு நேரடியாகவோ அல்லது மறைமுகமாகக் குறிப்பாலோ ஏற்ற விடை உரைப்பது விடைவழாநிலை ஆகும்.
தம்பால் இல்லது இல்லெனின் இனனாய் 
உள்ளது கூறி மாற்றியும் உள்ளது 
சுட்டியும் உரைப்பர் சொற்சுருங்குதற்கே ..

#### சான்று

1. திருக்குறளை இயற்றியவர் யார்? என்னும் வினாவிற்கு திருவள்ளுவர் என விடையளிப்பது.
2. பருப்பு உளதோ வணிகரே? என்னும் வினாவிற்கு பருப்பு உள்ளது, பருப்பு இல்லை, பயிறு உள்ளது போன்ற விடைகளும் விடைவழாநிலையே. இங்கு பருப்பு உள்ளதா? என்னும் வினாவிற்கு பயிறு உள்ளது என விடையளிப்பினும் அதுவும் வழாநிலையே ஆகும். அவ்விடை பருப்பு இல்லை என்னும் விடைப் பொருளை மறைமுகமாக உணர்த்தியது. இது இனமொழி விடையாகும். இவ்வகைவிடையை இலக்கணநூலார் இறைபயத்தல் என்னும் வகையில் அடக்குவர்.

### 7. மரபுவழாநிலை

முன்னோர் ஒரு பொருளை எச்சொல்லால் வழங்கினரோ அவ்வாறே வழங்குவது மரபு ஆகும். மரபுத்தொடர்கள் மயக்கமின்றிப் பேசுவதும் எழுதுவதும் மரரபு வழாநிலை ஆகும்.

#### சான்று

1. சேவல் கூவியது.
2. அம்பு எய்தான்.
3. குருவிக் கூடு

வெளியிணைப்புகள்
---------------

தமிழ் இணையக் கல்விக் கழகம்

1. ↑  நன்னூல் -சூத்திரம் 377
2. ↑  நன்னூல் -சூத்திரம் 378
3. ↑  நன்னூல் -சூத்திரம் 387
4. ↑  நன்னூல் -சூத்திரம் 406
வைக்கோலைப் புரிகோலால் எடுத்து அளைந்து வீசுதல்
**புரிகோல்**  *(pitchfork)* என்பது நீணட கோலில் இரண்டு அல்லது மூன்று புரிக் கூரலகு பூட்டிய வேளாண்/தோட்டக் கருவியாகும், இது போரில் இருந்து வைக்கோலை எடுத்து அளைந்து வீசி அப்புறப்படுத்தப் பயன்படுகிறது. புரிகோலால் கூலத் தட்டுகளையும் இலைகளையும் எடுத்து வீசி அப்பறத்தலாம்.

இச்சொல் இதை விட தடித்த மூன்று அல்லது நான்கு புரி கூரலகுகளை உடைய மண்ணைக் கிளறித் தளர்த்தும் தோட்டக் கருவிக்கும் பயன்படுகிறது.தோட்டங்களில் இப்பணிக்காக கம்பிமுள் வாரியும் பயன்படுகிறது. வேளாண்மை சார்ந்த ஓவியங்களிலும் புரிகோலின் உருவம் தீட்டப்படுகிறது.

மாற்றுச் சொற்கள்
----------------

இங்கிலாந்தின் சில பகுதிகளில், இது *கிடுக்கி (prong)* எனவும் வழங்குகிறது. அயர்லாந்தின் சில பகுதிகளில், நான்கு கூரலகுப் புரிகோலைக் குறிக்க *இடுக்கி (sprong)* எனும் சொல்லும் வழங்குகிறது.

விவரிப்பு
---------

இயல்பான புரிகோலி இரண்டு அல்லது மூன்று கூரலகுகளே கோலின் நுனியில் பொருத்தப்பட்டிருக்கும். பொதுவாக புரிகோலின் கூரலகுகள் எஃகாலோ வார்ப்பிரும்பாலோ வேறு பொன்மக் கலவையாலோ சேய்யப்படும். சிலவேளைகளில் மரத்தாலும் மூங்கிலாலும் செய்யப்படலாம். இதன் கைப்பிடி அல்லது கோல் மரத்தல் ஆனதக அமையும். கோல், நெகிழி அல்லது தொய்வ உறையிட்டோ இடாமலோ அமையலாம்.

உண்மையான புரிகோல்களில் இரண்டு அல்லது மூன்று கூரலகுகள் அமையும். ஆனால், உரப் புரிகோல்களில் நான்கோ அதற்கு மேற்பட்டோ கூட கூரலகுகள் அமைவதுண்டு. என்றாலும் வைக்கோல், கூலத்தட்டுகளைப் போன்ற் தளர்ந்த பொருட்களைக் கையாள நான்கு புரி புரிகோல்களௌம் பயன்படுகின்றன. இதில் பத்து புரி கூரலகுகளும் அமையலாம்.

புரிகோலின் கூரலகு எண்ணிக்கை கையாளும் பொருளைச் சார்ந்துள்ளது. தூசு, மணல், சல்லிக் கற்கள் போன்றவற்றைக் கையாள நெருக்கமாக அமைந்த பல கூரலகு புரிகோல் தேவைப்படுகிறது. வைக்கோல், தட்டுகளைப் போன்ற பொருட்களைக் கையாள இரண்டு அல்லது மூன்று கூரலகுகளே போதுமானதாகும்.

வரலாறு
------

மேற்கோள்கள்
-----------

விக்கிமீடியா பொதுவகத்தில்,  
 ***புரிகோல்***   
என்பதின் ஊடகங்கள் உள்ளன. 


1. ↑  Copper, Bob (1975). *A Song for Every Season: A Hundred Years of a Sussex Farming Family*. Paladin, St. Albans, Hertfordshire.. பார்த்த நாள்: August 26, 2019.
2. ↑  Joyce, P. W. (2009). *English As We Speak It in Ireland*.. பார்த்த நாள்: August 26, 2019.
3. 1 2  Rhode, Dr. Robert T. (October 1996). "Why All Pitchforks Are Not Alike". *Farm Collector*. February 4, 2016 அன்று பார்க்கப்பட்டது.
ஸ்ரீமதி.வங்கபண்டு உஷா மாண்புமிகு ஆந்திர ஆளுநருடன்
**வாங்கபண்டு உஷா** ஒரு தெலுங்கு மொழி குறுங்கவிதாயினி ஆவார். மேலும் இவர் ஒய்எஸ்ஆர் காங்கிரஸ் கட்சியின் கலாச்சார பிரிவு ஒருங்கிணைப்பாளராகவும் உள்ளார். நாட்டுப்புற பாடல்கள், குறுங்கவிதைகள் மற்றும் நடனங்களுக்காக பரவலாக அறியப்பட்டுள்ள இவரை, ஆந்திர மாநில அரசு சமீபத்தில் ஆந்திர மாநில படைப்பாற்றல் மற்றும் கலாச்சார ஆணையத்தின் தலைவராக நியமித்துள்ளது.

இவரின் தந்தையான வாங்கபண்டு பிரசாத ராவும் தெலுங்கு மொழியில் பிரபலமான பல்லவிக்கவிஞர் மற்றும் சமூக செயற்பாட்டாளரே. அவரை பின்பற்றி உத்தராந்திரா நாட்டுப்புற பாணியில் பல்வேறு பாடல்களையும், கவிதைகளையும் பாடி தெலுங்கு இலக்கியத்திற்கு உஷாவும் பணியாற்றியுள்ளார்.

வங்கபாண்டு உஷா நியமன உத்தரவு நகல்
ஆரம்பத்தில் இடதுசாரி அமைப்புகளில் தீவிரமாக இருந்தாலும்  2011ம் ஆண்டில் ஒய்எஸ்ஆர் காங்கிரஸ் கட்சியில் இணைந்து அரசியலிலும் ஈடுபட்டுள்ளார். ஆந்திர அரசின் கலாச்சார அலுவல்கள் துறை தலைவராக நியமிக்கப்பட்டுள்ள வங்கபாண்டு உஷா, அரசு நிகழ்ச்சிகளிலும், கலாச்சார நிகழ்ச்சிகளிலும், அவருக்கே உரிய பாணியில் (உத்தராந்திரா நாட்டுப்புற பாணி) பாடல்களை பாடி மக்களை கவர்ந்து வருவது குறிப்பிடத்தக்கது.

மேற்கோள்கள்
-----------

1. ↑  "Archive News". *தி இந்து*. 2010-12-22. 2011-11-08 அன்று மூலம் பரணிடப்பட்டது. 2016-12-01 அன்று பார்க்கப்பட்டது.
2. ↑  "Archived copy". *hindu.com*. 5 November 2012 அன்று மூலம் பரணிடப்பட்டது. 17 January 2022 அன்று பார்க்கப்பட்டது.CS1 maint: archived copy as title (link)
3. ↑  "YSRCP dharna against power cuts turns violent - Sakshi Post". Archive.is. 2013-06-30 அன்று மூலம் பரணிடப்பட்டது. 2019-12-18 அன்று பார்க்கப்பட்டது.
**வன்முறை** (*Violence: role-playing game*) என்பது ஹாக்செட் நிறுவனத்தால் 1999 ஆம் ஆண்டு வெளியிடப்பட்ட பாத்திரப்படைப்பு விளையாட்டு ஆகும்.

வரலாறு
------

வன்முறை ஹாக்செட் நிறுவனம் 1999 ஆம் ஆண்டில் வெளியிட்ட ஒரு நவீன பாத்திரப்படைப்பு விளையாட்டு ஆகும். செனான் என்பவரின் கூற்றுப்படி நவீன கால பாத்திரப்படைப்பு விளையாட்டுகளிலேயே இந்த விளையாட்டு தான் மிகக்குறைந்த அளவிலான ரசிகர்களைக்கொண்டது ஆகும். இதில் நையாண்டி தொனியில் வன்முறையானது கையாளப்பட்டிருக்கும். இந்த விளையாட்டில் பாத்திரப்படைப்பானது  மக்களின் வீட்டில் நுழைந்து அவர்களைக் கொன்று அவர்களின் உடைமைகளை கொள்ளையடிப்பது போன்ற செயல்களில் ஈடுபடும் வகையில் அமைக்கப்பட்டிருக்கும்.

விளையாடும் முறை
---------------

இந்த  விளையாட்டானது வழக்கமான சமகாலத்தின் மாநகரங்களில், இந்த கதை மாந்தர்கள் வீடு புகுந்து அங்கு உள்ளவர்களை கொலை செய்து அவர்களின் உடமைகளை களவாடிச் செல்லும் வகையில் அதே சமயம் அதனை நையாண்டி தொனியில் வழங்கியிருப்பர். இதனை விளையாடுவதன் மூலம் பயனர்கள் அனுபவ புள்ளியினை வெளியீட்டு நிறுவனத்திடமிருந்தோ அல்லது அதனை வடிவமைத்தவர்களிடமிருந்தோ பெற இயலும். இதில் புது வகையான அமைப்பு முறையும் பல்வேறு வகையான உபகரணங்களும், ஆயுதங்களும் உள்ளன. ஆனாலும் இது பெரும்பாலான மக்களினால் புறக்கணிக்கப்பட்டது. ஏனெனில் அதன் விதிமுறைகள் சற்று பயன்படுத்த கடினமாக இருந்தது. மேலும் வழக்கமான நீள்வசவுரைக்கு (rant) எதிராகவும் அமைந்தது.

இதன் முகப்பு அமைப்பினை கிளின்ட் லாங்லி என்ற கலைஞர்  உருவாக்கினார். எசுப்பானியம் மொழியிலும் இதன் பதிப்பு உள்ளது.

சான்றுகள்
---------

1. ↑  *Role-Playing Game Encyclopedia* states 1999 for the first release of *Violence*
2. ↑  Shannon Appelcline (2011). *Designers & Dragons*. Mongoose Publishing. பன்னாட்டுத் தரப்புத்தக எண்:978-1-907702-58-7.

வெளிஇணைப்புகள்
--------------

* Violence (Portable Document Format|PDF download, costik.com)
* Costikyan, Greg (August 20, 2005). "Violence to Creative Commons". *Games \* Design \* Art # Culture*. ஜனவரி 8, 2006 அன்று மூலம் (http) பரணிடப்பட்டது. January 10, 2006 அன்று பார்க்கப்பட்டது.
* *Load Up On Guns, Bring Your Friends* பரணிடப்பட்டது 2006-02-20 at the வந்தவழி இயந்திரம், a game scenario for *Violence* by Jody Macgregor (Critical Miss, issue 10).-->
இந்திய சமுதாய வரலாற்றில் பெண்மை என்னும் நூல் எழுத்தாளர் இராஜம் கிருஷ்ணனால் எழுதப்பட்டது. இந்நூலில் பன்னிரண்டு கட்டுரைகள் உள்ளன. ஆதிகாலம் தொடங்கி தற்காலம் வரையிலான பெண்களின் நிலை விளக்கப்பட்டு இருக்கிறது. குறிப்பாக புராணங்களும் திரிக்கப்பட்ட கதைகளும் பெண்ணடிமைத்தனத்தின் வேர்களாக இருந்தமை எடுத்துக்காட்டுகளுடன் விளக்கப்பட்டுள்ளது.

ஆதித்தாய்
---------

தாய்வழிச் சமூகமே மாந்த குல வரலாற்றின் தொட்டக்க அமைப்பாகும். அந்நாளில் தாயே சமூகக் குழுவின் தலைவராக இருந்தார். தடையற்ற பாலுறவு நிலவியது. குழந்தைகள் சமூகத்தின் பொறுப்பில் இருந்தனர். ஆண்கள் சமூகத்தின் பங்களிப்பாளர்களாக இருந்தனர்.

விருந்தோம்பல் பண்பாடு
---------------------

திருமணச் சடங்கால் பெண்கள் தாய்வீட்டிலிருந்து பிரிக்கப்பட்டனர். பெண்களும் அவர்களது பொருள்களும் ஆண்களுக்குரியன எனும் நிலை உருவாகியது. இல்லறத்தின் முக்கிய பண்பாடாக விருந்தோம்பல் கருதப்பட்டது. அதனை வழங்குபவர்களாகப் பெண்கள் ஆக்கப்பட்டனர். அதன் நீட்சியாக பெண்கள் விருந்தினருக்கும் வேண்டப்பட்டவருக்கும் நுகர்பொருள் ஆயினர்.

தாய்மையின் வீழ்ச்சி
-------------------

ஆண்கள் நாகரிகம் அடைந்தவர்கள்; பெண்கள் தீமையின் அடையாளங்கள் என புராண இதிகாச கதைகள் எழுந்தன. அக்கதைகளில் பெண்கள் கொடூரமாகக் கொலைசெய்யப்பட்டனர். தந்தையாதிக்கக் கொடூரக் கொலைகளின் எச்ச வடிவங்களாக மாதங்கி வழிபாடு, எல்லம்ம வழிபாடு, ரேணுகா தேவி வழிபாடுகள் தோன்றின. நிலவுடைமைச் சமுதாயம் வேர்பிடித்தது. பெண்கள் மீதான ஆதிக்கமும் இறுகியது.

ஐவரின் தேவி
-----------

சீதையின் கதை
------------

கடவுளின் மணவாட்டி
-----------------

துணை இழப்பும் துறவறமும்
-----------------------

கவிக்குரல்கள்
-------------

நாயகரைப் பாடிப்பரவிய நாயகியர்
-----------------------------

இலட்சிய இந்தியப் பெண்மை
-----------------------

போராட்டப் பெண்மை
----------------

மனிதத்துவ சமுதாயம்
------------------

வெளியிணைப்புகள்
---------------

|  |  |
| --- | --- |
| Search Wikisource | விக்கிமூலத்தில் பின்வரும் தலைப்பிலான எழுத்தாக்கம் உள்ளது:
**இந்திய சமுதாய வரலாற்றில் பெண்மை** |
**வழிப்படுத்தல் நெறிமுறை** (*routing protocol*) என்பது வழிப்படுத்திகள் எவ்வாறு ஒன்றை ஒன்று தொடர்பு கொள்கின்றன என்பதை குறிக்கும் ஒரு நெறிமுறை. கணினி வலையமைப்பில் இரண்டு கணுக்களுக்கு இடையில் பரவவிடப்பட்ட தகவலானது எந்த வழியை வழிப்படுத்தி நெறிமுறைகளின் மூலம் தேர்ந்தெடுக்கிறது என்பதை இது தீர்மானிக்கிறது. ஒவ்வொரு வழிப்படுத்தியும் நேரடியாக இணைக்கப்பட்டுள்ள வலையமைப்புடன் மட்டும் முன்னதான அறிவைப் பெற்றிருக்கும். ஒரு வழிப்படுத்தி தனக்கு அடுத்துள்ளதுடன் முதலாவதாக தகவலை பரிமாறிக் கொள்ளும், பிறகு வலையமைப்பிற்குப் பரிமாறும். இவ்வாறு வழிப்படுத்திகள் வலையமைப்பின் இடவியல் பற்றி அறிவை பெற்றுக் கொள்கின்றன.

இணைய நெறிமுறை பாவனையில் (பல இருந்தாலும்) மூன்று வகைகளை பெரியளசில் பயன்படுத்தப்படுகின்றன:

* உள்ளக வாயில் நெறிமுறை வகை 1, தொடர்பு நிலமை வழிப்படுத்தல் நெறிமுறைகள், எ.கா: மிகக்குறுகிய பாதையை முதலில் திறத்தல் (OSPF), இடைப்பட்ட முறையிலிருந்து இடைப்பட்ட முறைக்கு (IS-IS)
* உள்ளக வாயில் நெறிமுறை வகை 2, தொலை இயக்கு வழிப்படுத்தல் நெறிமுறைகள், எ.கா: வழிப்படுத்தல் தகவல் நெறிமுறை, உள்ளக வாயில் வழிப்படுத்தல் நெறிமுறை.
* வெளியக வாயில் நெறிமுறைகள் வழிப்படுத்தல் நெறிமுறைகளாக இணையத்தில் வழிப்படுத்தல் தகவலைப் பரிமாற பயன்படுத்தப்படுகிறது.

பல வழிப்படுத்தல் நெறிமுறைகள் கருத்துக்கான வேண்டுகோள் (*Request for Comments*) என வரையறுக்கப்பட்டுள்ளன.

மேற்குறிப்புகள்
---------------

1. ↑  INTERNET PROTOCOL, RFC 791, J Postel, September 1981.
2. ↑  BROADCASTING INTERNET DATAGRAMS IN THE PRESENCE OF SUBNETS, RFC 922, Jeffrey Mogul, October 1984
3. ↑  Towards Requirements for IP Routers, RFC 1716, P. Almquist, November 1994
4. ↑  Requirements for IP Version 4 Routers, RFC 1812, F. Baker,June 1995
**1991 வழிபாட்டு தலங்கள் (சிறப்பு ஏற்பாடுகள்) சட்டம், 1991** (**The Places Of Worship (Special Provisions) Act, 1991**), பாபர் மசூதி - ராம ஜென்ம பூமி நிலப்பிரச்சினை தவிர்த்து, 15 ஆகஸ்டு 1947 முன்னர் வழிப்பாட்டுத் தலங்கள் எவ்வாறு இருந்ததோ அப்படியே தொடர்ந்து பராமரிக்கப்பட வேண்டும் என்றும், 15 ஆகஸ்டு 1947 நாளுக்கு முன்னர் வழிப்பாட்டு தலத்தை ஆக்கிரமிப்பு செய்யப்பட்டிருக்கும் பட்சத்தில் அதனை எதிர்த்து வழக்காட முடியாது என்றும் இச்சட்டத்தின் மையக் கருத்தாகும்.

இச்சட்டத்தின் படி, 15 ஆகஸ்டு 1947-க்கு முன்னர் ஒரு சமயத்தினரின் அல்லது ஒரு சமயப் பிரிவின் வழிபாட்டுத் தலத்தை, வேறு சமயத்தினரோ அல்லது ஒரே சமயத்தின் வேறொரு பிரிவினரோ ஆக்கிரமிப்பு செய்திருந்தால் இச்சட்டப்படி, ஆக்கிரமிப்பு நடவடிக்கை எடுக்க முடியாது. ஆனால் இச்சட்டம் பாபர் மசூதி - ராம ஜென்ம பூமி நிலப்பிரச்சினைக்கு பொருந்தாது.

பண்டைய நினைவுச் சின்னங்கள், தொல்பொருள் ஆய்வு மனைகள் மற்றும் எஞ்சி நிற்பவைகள் சட்டம், 1958இன் கீழ் (The Ancient Monuments and Archaeological. Sites and Remains Act -1958) பாதுகாக்கப்பட்டுள்ள தொன்மையான மற்றும் வரலாற்றுச் சின்னங்களுக்கு இச்சட்டம் பொருந்தாது.

வரலாறு
------

அயோத்தி இராமர் கோவில் இயக்கம் உச்சம் அடைந்த காலத்தில், இந்த சட்டம் இந்திய தேசிய காங்கிரசு கட்சியைச் சேர்ந்த இந்தியப் பிரதமர் பி. வி. நரசிம்ம ராவ் தலைமையிலான அமைச்சரவையால் கொண்டு வரப்பட்டது. இந்த சட்டம் காசி விஸ்வநாதர் கோயில் மற்றும் ஞானவாபி பள்ளிவாசல் வளாகத்திற்கும், மதுராவில் உள்ள கிருஷ்ண ஜென்மபூமி கோயிலுக்கும் மற்றும் மதுரா பள்ளிவாசல் போன்ற வழிபாட்டுத் தலங்களுக்கும் பொருந்தும். இவைகள் இரண்டும் தற்போதும் நிலப்பிரச்சினையில் ஒரு பகுதியாக இருக்கும் இடங்கள் ஆகும்.

இச்சட்டம் குறித்தான இந்திய உச்ச நீதிமன்றத்தின் விமர்சனம்
--------------------------------------------------------

ராம ஜென்ம பூமி – பாபர் மசூதி விவகாரத்தில் இந்துக் கட்சிக்காரர்களுக்கு ஆதரவாக அமைந்த உச்ச நீதிமன்றத்தின் 2019-ஆம் ஆண்டு  அயோத்தி சிக்கலுக்கான தீர்ப்பில், *1991-ஆம் ஆண்டு வழிபாட்டு தலங்கள் சட்டம் ஒரு சட்டரீதியான தலையீடு என்றும், இது நமது மதச்சார்பற்ற விழுமியங்களின் இன்றியமையாத அம்சமாக பின்வாங்குவதை பாதுகாக்கிறது* என்பதை அடிக்கோடிட்டுக் காட்டியது.

இதனையும் காண்க
--------------

* காசி விஸ்வநாதர் கோயில்-ஞானவாபி பள்ளிவாசல் வழக்கு
* 2019 அயோத்தி சிக்கலுக்கு உச்ச நீதிமன்றத்தின் தீர்ப்பு

மேற்கோள்கள்
-----------

1. ↑  The Places Of Worship (Special Provisions) Act, 1991
2. ↑  What does the Places of Worship Act protect?
3. ↑
**சோத்துப்பானை** என்பது சிறுமியர் நடிப்பு-விளையாட்டு. சோற்றுப்பானை என்பது இப்படி வழக்குச் சொல்லாக மருவியுள்ளது.

விளையாடுவோர் உட்கார்ந்திருப்பர். இருவர் சொல்லிக்கொண்டே நடிப்பர்; சோறாக்கும் செயல் நடித்துக் காட்டப்படும். நெல் குத்துதல், புடைத்தல், அரிசி உலையில் போடல், அகப்பையால் துளாவல், குழம்பு வைத்தல் மிதலான செயல்கள் சொல்லிக்கொண்டே நடித்துக் காட்டப்படும். சோறாக்கி முடிந்ததும் உரையாடல் நிகழும். அனைவரும் சேர்ந்து வினவுவதும், சமைத்த இருவரும் மாறி மாறி விடை சொல்வதுமாக இது இருக்கும்.

சோறு எங்கே

பூனை தின்றுவிட்டது
பூனை எங்கே

மரத்திலே ஏறிவிட்டது
மரம் எங்கே

அடுப்பெரிச்சாச்சு
அடுபெரிச்ச சாம்பல் எங்கே

பல் விளக்கியாச்சு
பல் விளக்கித் துப்பிய எச்சில் எங்கே

புல்லுக்கட்டில் துப்பியாச்சு
புல்லுக்கட்டு எங்கே

மாடு தின்னுபுடுச்சு
மாடு எங்கே

பாட்டி வீட்டிலே
பாட்டி எங்கே

செத்துப்போச்சு
இதைச் சொன்னதும் எல்லாரும் எழுந்து ஓடிவிடுவர். பின்னர் வந்து கூடி அடுத்த இருவர் நடிக்கும் மறு ஆட்டம்.

மேலும் பார்க்க
--------------

* தமிழர் விளையாட்டுகள் (அண்மைய காலம்)

கருவிநூல்
---------

* இரா.பாலசுப்பிரமணியம், *தமிழர் நாட்டு விளையாட்டுகள்*, உலகத் தமிழாராய்ச்சி நிறுவனம் வெளியீடு, 1980